MEDDELELSE FRA KOMMISSIONEN TIL RÅDET

Opfølgning af Rådets afgørelse 2011/xxx/EU af 12. juli 2011 rettet til Grækenland med henblik på at styrke og skærpe den finanspolitiske overvågning og med pålæg om at træffe foranstaltninger til den nedbringelse af underskuddet, der skønnes nødvendig for at rette op på situationen med et uforholdsmæssigt stort underskud (oktober 2011)

INDLEDNING

I denne kvartalsmeddelelse gennemgås de foranstaltninger, som Grækenland har gennemført eller planlagt at gennemføre for at efterkomme Rådets afgørelse af 12. juli 2011. De foranstaltninger, der blev truffet frem til udgangen af juni måned, blev gennemgået i meddelelsen af 1. juli 2011[1]. Sammen med Kommissionens og ECB's rapport om Grækenlands efterlevelse af afgørelsen[2] bidrager denne meddelelse også til en vurdering af overholdelsen af memorandummet om økonomiske og finansielle politikker og aftalememorandummet om specifikke økonomisk-politiske betingelser[3] inden for rammerne af lånefacilitetsaftalen indgået mellem Grækenland og andre medlemsstater i euroområdet. Denne vurdering bygger på resultaterne af det kontrolbesøg, som ansatte ved Europa-Kommissionen, IMF og ECB aflagde i anledning af det økonomiske tilpasningsprogram og den kvartalsrapport, som det græske finansministerium fremsendte den 19. august 2011.

RÅDETS AFGØRELSE AF 12. JULI

Den 12. juli 2011 vedtog Rådet i henhold til artikel 126, stk. 9, og artikel 136 i TEUF en afgørelse[4] rettet til Grækenland med henblik på at styrke og skærpe den finanspolitiske overvågning og med pålæg om at træffe foranstaltninger til den nedbringelse af underskuddet, der skønnes nødvendig for at rette op på situationen med et uforholdsmæssigt stort underskud senest i 2014. Afgørelsen var en omarbejdning af afgørelsen fra maj 2010, der var blevet ændret adskillige gange.

Afgørelsen pålagde Grækenland at træffe en række foranstaltninger for at sikre, at det offentlige underskud ikke overskred følgende øvre grænser:

- 17 065 mio. EUR i 2011 (7,8 % af BNP på basis de seneste prognoser)

- 14 916 mio. EUR i 2012 (7,0 % af BNP)

- 11 399 mio. EUR i 2013 (5,3 % af BNP) og

- 6 385 mio. EUR i 2014 (2,9 % af BNP)[5] [6].

Det præciseres i afgørelsen, at der ikke tages hensyn til privatiseringsindtægter i forbindelse med vurderingen af bestræbelserne på at overholde lofterne. Der blev ikke ændret ved disse lofter over det samlede offentlige underskud i den omarbejdede afgørelse.

BUDGETGENNEMFØRELSEN FREM TIL SEPTEMBER 2011

I det økonomiske tilpasningsprogram gav Grækenland tilsagn om at overholde kvartalsvise resultatkriterier for den offentlige saldo opgjort på kontantbasis og for statens primære udgifter samt et vejledende kriterium vedrørende akkumuleringen af restancer over for leverandører[7].

Resultatkriterierne for ultimo juli blev opfyldt. Statens primære udgifter udgjorde 33,5 mia. EUR mod et loft på 34,7 mia. EUR. Den primære offentlige saldo opgjort på kontantbasis udgjorde -4,9 mia. EUR mod et loft på -5,1 mia. EUR. Det vejledende kriterium vedrørende akkumuleringen af restancer blev til gengæld ikke overholdt, da restancerne ved udgangen af juli 2011 beløb sig til 6,5 mia. EUR.

Der foreligger endnu ikke komplette tal for perioden frem til september. De foreliggende oplysninger tyder dog på, at målet for den primære offentlige saldo opgjort på kontantbasis næsten blev nået. Loftet lyder på -5,0 mia. EUR. Det vejledende mål for ikke-akkumuleringen af indenlandske restancer er formentlig også blevet overskredet, da statens og de offentlige hospitalers restancer efter alt at dømme bliver ved med at stige. Målet for statens primære udgifter (44,5 mia. EUR) er blevet nået.

Tabel 1A og 1B indeholder detaljerede oplysninger om budgetgennemførelsen fra januar til og med juli 2011 og data vedrørende statens budgetgennemførelse frem til september 2011.

Tabel 1A: Budgetgennemførelse (januar-juli 2011)

2010 | 2011 |

På kontantbasis (mio. EUR) | Jan. - juli | %-ændring jan. - juli |

Indtægter i alt | 29 947 | 28 020 | -6,4 % |

Indtægter før tilbagebetalinger | 31 356 | 29 940 | -4,5 % |

Tilbagebetalt skat | 2 688 | 3 113 | 15,8 % |

Kapitalindtægter | 1 276 | 1 173 | -8,1 % |

NATO-udgifter | 3 | 20 |

Udgifter i alt | 42 396 | 43 588 | 2,8 % |

Primære udgifter | 28 784 | 30 173 | 4,8 % |

Hospitalers restancer | 190 | 434 |

Forsvar og NATO | 228 | 118 |

Udnyttede garantier (uden for den offentlige sektor) | 80 | 25 | -68,8 % |

Renter | 8 913 | 10 218 | 14,6 % |

Kapitaludgifter | 4 201 | 2 620 | -37,6 % |

Statens budgetsaldo | -12 449 | -15 568 | 25,1 % |

Ændringer i restancer | - | 84 |

Statens primære udgifter | 33 483 | 33 454 | -0,1 % |

Lokale forvaltningers saldo (*) | - | 622 | - |

Socialsikringens saldo (*) | - | -101 | - |

Andet | - | -24 | - |

Offentlig saldo (ændret) | - | -15 155 | - |

Primær offentlig saldo (ændret) (**) | - | -4 937 | - |

Kilde: Regnskabsmyndigheden, Grækenlands finansministerium og egne beregninger. (*) På basis af den græske centralbanks statistikker. (**) Ekskl. statsejede virksomheder og de fleste fonde uden for budgettet. |

Tabel 1B: Budgetgennemførelse (januar-september 2011)

2010 | 2011 |

På kontantbasis (mio. EUR) | jan. - september | %-ændring jan. – sept. |

Indtægter i alt | 37 855 | 36 856 | -2,6 % |

Indtægter før tilbagebetalinger | 39 758 | 38 898 | -2,2 % |

Tilbagebetalt skat | 3 259 | 3 942 | 21,0 % |

Kapitalindtægter | 1 348 | 1 877 | 39,2 % |

NATO-udgifter | 8 | 23 |

Udgifter i alt | 54 506 | 56 020 | 2,8 % |

Primære udgifter | 36 757 | 37 807 | 2,9 % |

Hospitalers restancer | 300 | 434 |

Forsvar og NATO | 255 | 182 |

Udnyttede garantier (uden for den offentlige sektor) | 104 | 32 | -69,2 % |

Renter | 11 652 | 14 033 | 20,4 % |

Kapitaludgifter | 5 438 | 3 532 | -35,0 % |

Statens budgetsaldo | -16 651 | -19 164 | 15,1 % |

Statens primære udgifter | 42 854 | 41 987 | -2,0 % |

Kilde: Regnskabsmyndigheden, Grækenlands finansministerium og egne beregninger. |

4. Udsigter for 2011 som helhed og 2012-14

I forbindelse med fastlæggelsen af den mellemfristede budgetstrategi i juni planlagde regeringen en række supplerende underskudsreducerende foranstaltninger svarende til næsten 3 % af BNP i 2011 foruden de foranstaltninger svarende til næsten 3 % af BNP, der allerede var med i budgettet for 2011. De supplerende foranstaltninger blev nødvendige, fordi fremskrivningerne viste, at der var risiko for en betydelig overskridelse af underskudsmålet for 2011, hovedsagelig som følge af lavere end forventede indtægter og det forhold, at budgetlofterne ville blive overskredet for visse udgiftskategoriers vedkommende. I juni måned så disse foranstaltninger ud til at være tilstrækkelige til at holde 2011-underskuddet på rette spor, men Kommissionens, IMF's og ECB's fremskrivninger som led i den femte review af det økonomiske tilpasningsprogram afslørede igen, at der var risiko for en stor afvigelse fra det forventede underskud i 2011. Fremskrivningerne afslørede også store afvigelser i årene 2012-2014.

Adskillige faktorer har bidraget hertil. Den økonomiske kontraktion bliver kraftigere end forventet i juni. For 2011 skønner Kommissionens tjenestegrene på nuværende tidspunkt, at BNP i faste priser vil falde med 5,5 % sammenlignet med 3,8 % i den forudgående review. For 2012 forventes der nu en yderligere nedgang i økonomien, hvilket står i modsætning til de tidligere fremskrivninger, der pegede i retning af en moderat positiv vækst. Desuden er nogle af de foranstaltninger, der tidligere blev aftalt som led i den mellemfristede budgetstrategi, enten ikke blevet gennemført eller er blevet forsinket, hvilket har resulteret i en nedjustering af det forventede udbytte i 2011 og 2012.

Tabel 2 indeholder en oversigt over de foranstaltninger, som Grækenland har bebudet for at overholde målene for det offentlige underskud. I tabel 3 er der sat tal på hullerne i gennemførelsen af foranstaltninger på de forskellige områder i 2011 og 2012. Disse tal er udledt af de undersøgelser, der blev gennemført under førnævnte kontrolbesøg.

[pic]

Tabel 3. Gennemførelseskontrol: effektivt udbytte af juni 2011-foranstaltningerne

[pic]

(*) BNP-andelene i denne kolonne er beregnet på basis af de seneste BNP-tal.

Kilde: Kommissionens tjenestegrene

Som følge af disse udskridninger og det sene tidspunkt på året er det ikke længere realistisk, at budgetmålet for 2011 vil blive nået. Regeringen er imidlertid indstillet på at træffe foranstaltninger, der kan sikre, at underskuddet ikke kommer til at overskride ovennævnte mål med mere end 0,7-1,5 % af BNP. Budgetudskridningerne vil blive korrigeret i 2012 for at nå målet.

Med henblik på at minimere enhver overskridelse af underskudsloftet på 17 065 mio. EUR i 2011 og reducere 2012-underskuddet til under 14 916 mio. EUR er den græske regering indstillet på at vedtage og gennemføre følgende foranstaltninger før udbetalingen af den sjette rate:

- begrænse skattefritagelserne og især sænke den skattefri bundgrænse i forbindelse med personbeskatning med det formål at øge indtægterne med mindst 2 831 mio. EUR i 2012

- indføre en permanent afgift på fast ejendom, der opkræves via el-regningerne, med det formål at sikre indtægter på mindst 1 667 mio. EUR i 2011 og større indtægter i de efterfølgende år

- øjeblikkeligt gennemføre den reviderede lønramme for offentligt ansatte, der vil bidrage til at sænke udgifterne med mindst 101 mio. EUR i 2011 og give en overførselseffekt på mindst 552 mio. EUR til 2012 oven i besparelserne som følge af den mellemfristede budgetstrategi (der blev fastlagt i juni 2011 og løber til og med 2015). Denne reform vil omfatte alle offentligt ansatte med undtagelse af dem, der er omfattet af særlige lønsystemer (militær, politi, dommere, politisk personale, universitetsansatte og læger). Disse nettobesparelser tager hensyn til foranstaltningens følger for indkomstskatter og sociale bidrag og for de bonusbeløb, der tilkommer bestemte kategorier af arbejdstagere

- reducere hoved- og tillægspensionsbeløb og de engangsbeløb, der udbetales på pensioneringstidspunktet, for derved at spare mindst 219 mio. EUR i 2011 med en overførselseffekt på 446 mio. EUR i 2012 oven i besparelserne som følge af den mellemfristede budgetstrategi

- begrænse "den grønne fonds" udgifter, som finansieres ved hjælp af bøderne for uautoriserede byggerier og ulovlig planlægning, for at sikre en besparelse på 360 mio. EUR i 2012.

Derudover vil regeringen vedtage og gennemføre følgende foranstaltninger, der var inkluderet i den mellemfristede budgetstrategi:

- ministerielle afgørelser eller cirkulærer om punktafgifterne på naturgas, om fyringsolie og om motorkøretøjsafgifter som omhandlet i den mellemfristede budgetstrategi

- ministerielle afgørelser for at sikre ensartede regler for alle socialsikringsfondenes sundhedsydelser og forøge de normale og supplerende pensionsbidrag for medlemmerne af ETAA

- lovgivning angående opkrævning af solidaritetsbidraget gennem indeholdelse i skatten

- ministerielle afgørelser for at danne en arbejdskraftreserve, udvide ordningen til at omfatte alle offentligt ansatte og sende breve til de arbejdstagere, der skal overføres til arbejdskraftreserven

- ministerielle afgørelser om lukning, sammenlægning eller kraftig indskrænkning af enheder. Dette påvirker KED, ETA, ODDY, National Youth Institute, EOMEX, IGME, OSK, DEPANOM, THEMIS, ETHYAGE og ERT

- ministeriel afgørelse om de nærmere kriterier for tildeling af invalidepension, som vil være i overensstemmelse med de besparelser, der skal opnås inden for rammerne af den mellemfristede budgetstrategi

- vedtage positivlisten over godtgørelsesberettigede lægemidler.

6. FREMSKRIDT MED STRUKTURREFORMER

Der er gjort fremskridt med gennemførelsen af finanspolitiske strukturreformer, om end det i nogle tilfælde er gået langsommere end planlagt. Reformerne på skatteforvaltningsområdet begynder at tage fart, og der er sat en række foranstaltninger i gang. Foreløbig er der først og fremmest vedtaget lovgivning, der skal øge effektiviteten i skatteforvaltningen og skattekontrollen ved at indføre en effektiv projektforvaltning og gennemføre en strategi for bekæmpelse af skatteundgåelse for at genskabe disciplin på skatteområdet og forbedre overholdelsen af skattelovgivningen.

Reformen inden for budgetinstitutionerne skrider fremad med reorganiseringen af regnskabsmyndigheden. Der er også gjort fremskridt med at sikre en rettidig levering af budgetdata, om end dataenes kvalitet og omfang bør forbedres yderligere. Også på budgettets udgiftsside er der behov for en bedre styring, især af forpligtelsesregistrene i de enkelte ministerier og ikke-statslige enheder. Oplysninger om restancer udgør nu en fast bestanddel af budgetstatistikkerne i Grækenland, men oplysningerne bør indsendes hurtigere.

7. Privatisering

Der er gjort betydelige fremskridt med gennemførelsen af privatiseringsprogrammet takket være oprettelsen af en professionelt styret privatiseringsfond. Som følge af forsinkelser i forbindelse med klargøringen af aktiver til privatisering og i en vis udstrækning som følge af forringelsen af markedsvilkårene bliver indtægterne i 2011 imidlertid lavere end forventet. Regeringen fastholder sit mål for de offentlige indtægter, der lyder på 35 mia. EUR ultimo 2014 og 50 mia. EUR ultimo 2015.

Hvis den finanspolitiske konsolidering og privatiseringsplanerne overholdes, vil det bidrage til at bringe den offentlige gældskvote ind på en holdbar kurs. Selv om Grækenland vil være nødt til at fortsætte den finanspolitiske stramning og indsatsen for at reducere gældskvoten i mange år, burde den nedadgående tendens i gældskvoten styrke markedets tillid til den græske økonomi.

Tabel 4: Privatiseringsplan: hidtidige transaktioner

Aktiver | Transaktionsdato | Andel solgt | Resterende andele ejet af den græske stat | Modtaget beløb (mio. EUR) | Udestående (mio. EUR) |

OTE | Juli 2011 | 10 % | 4 % | 392 | -- |

OPAP 1 (licensfornyelse 2020-30) | Oktober 2011 | - | - | 0 | 375 (pr. ultimo november) + 5 % af spilleindtægterne (brutto) i den nye periode (skønsmæssig nutidsværdi: 86 mio. EUR) |

OPAP 2 (salg af nye VLT-licenser) | Oktober 2011 | - | - | 0 | 474 (pr. ultimo november) + 86 (pr. 4. kvartal 2013) |

Tabel 5: Planlagte privatiseringsindtægter

Inden udgangen af: | Privatiseringsindtægter |

(mio. EUR) |

2011 4. kvt. | 1 700 |

2012 1. kvt. | 5 000 |

2. kvt. | 7 000 |

3. kvt. | 9 000 |

4. kvt. | 11 000 |

2013 1. kvt. | 15 000 |

2. kvt. | 17 000 |

3. kvt. | 18 000 |

4. kvt. | 20 000 |

2014 | 35 000 |

2015 | 50 000 |

NB: Disse tal tager ikke hensyn til genprivatiseringen af aktier, som staten eller HFSF måtte erhverve som led i rekapitaliseringen. |

8. KONKLUSION

Den øvre grænse for det offentlige underskud i 2011 (ESA95-basis), der er fastsat i Rådets afgørelse, vil sandsynligvis blive overskredet.

For 2012 har regeringen udarbejdet et foreløbigt budget, der er indrettet på at overholde målet i Rådets afgørelse, og den har truffet foranstaltninger, der skal sikre en yderligere mindskelse af underskuddet i de kommende år.

Trods budgetoverskridelserne i 2011 er Grækenland i gang med at træffe de nødvendige foranstaltninger og gennemføre de politikker, der skal til for at holde kursen og bringe situationen med et uforholdsmæssigt stort underskud til ophør senest i 2014 i overensstemmelse med Rådets afgørelse.

BILAG I: FORANSTALTNINGER, DER I HENHOLD TIL RÅDETS AFGØRELSE SKULLE VÆRE TRUFFET INDEN UDGANGEN AF SEPTEMBER 2011

Foranstaltninger (jf. artikel 2, stk. 5, i Rådets afgørelse) | Status |

"Grækenland træffer følgende foranstaltninger inden udgangen af juli 2011: |

a) introducere for parlamentet en rationaliseret og ensartet lønramme for den offentlige sektor, der gælder for både den statslige sektor, de lokale myndigheder og andre agenturer, der skal indfases over tre år, og hvor aflønningen afspejler produktivitet og opgaver | Overholdt med forsinkelse. Lovforslaget om den ensartede lønramme blev fremsat i parlamentet i begyndelsen af oktober. |

b) en mellemfristet personaleplan for perioden frem til 2015 i overensstemmelse med reglen om 1 ansættelse for hver 5 fratrædelser (1 for hver 10 i 2011). Planen skal inkludere strammere regler for midlertidig ansættelse, nedlæggelse af ledige stillinger og overflytning af kvalificeret personale til prioriterede områder, og den skal tage hensyn til forlængelsen af arbejdstiden inden for den offentlige sektor. | Ikke overholdt. Reglen om 1 ansættelse for hver 5 fratrædelser (1 for hver 10 i 2011) er regeringens officielle politik og er lovfæstet. De personaleplaner, der skulle bidrage til overflytningen af personale, foreligger imidlertid ikke. Med antallet af fratrædelser i 2010 (53 336) ville 1-10-reglen give plads til 5 333 ansættelser i løbet af hele 2011. I første og andet kvartal af 2011 skønnes der imidlertid at være blevet ansat 10 862 personer. |

c) en detaljeret handlingsplan med en tidsplan for færdiggørelsen og gennemførelsen af det forenklede lønsystem med lønninger, der ligger på linje med lønningerne inden for den private sektor, således at de samlede lønomkostninger reduceres. Planen skal tage udgangspunkt i rapporten fra Finansministeriet og den fælles betalingsmyndighed. Lovgivningen om et forenklet lønsystem indfases over tre år. Aflønningen af ansatte i statsejede virksomheder skal ligge på linje med den nye lønskala for den offentlige sektor. | Delvist overholdt med en vis forsinkelse. Lovforslaget om gennemførelse af det forenklede lønsystem blev fremsat i parlamentet i begyndelsen af oktober og forventes snart at blive vedtaget. |

d) styrkelse af arbejdstilsynet, som skal forsynes fuldt ud med kvalificeret personale og have kvantitative mål for det antal af kontroller, der skal udføres | Ikke overholdt. Den økonomiske pilotundersøgelse er endnu ikke blevet gennemført. |

e) en lov om revision af pensionssystemets hovedparametre med henblik på at bremse stigningen i de offentlige pensionsudgifter over perioden 2009-2060 til mindre end 2,5 % af BNP, hvis de langfristede fremskrivninger viser, at den fremskrevne stigning i de offentlige pensionsudgifter kommer til at overskride dette beløb. Den nationale aktuarmyndighed fortsætter med at fremlægge langsigtede fremskrivninger af pensionsudgifterne frem til 2060 under den vedtagne reform. Fremskrivningerne skal omfatte de væsentligste supplerende ordninger (tillægspensionsordninger) (ETAM, TEADY, MTPY) og bygge på et komplet sæt af data indsamlet og bearbejdet af den nationale aktuarmyndighed | Påbegyndt. Den nationale aktuarmyndighed udarbejder langsigtede fremskrivninger for de største tillægspensionsordninger. De aktuariske undersøgelser vedrørende alle tillægspensioner og pensionsfremskrivningerne for de væsentligste tillægspensionsordninger skal forelægges AWG senest den 25. oktober 2011 med henblik på en peer review i november. |

f) en revision af listen over hårde og belastende erhverv, så den højst omfatter 10 % af arbejdsstyrken; den nye liste over vanskelige og farlige erhverv finder anvendelse fra den 1. august 2011 for alle nuværende og fremtidige arbejdstagere | Påbegyndt med en vis forsinkelse. Et udvalg har analyseret andre EU-landes kriterier for klassificering af erhverv som vanskelige og farlige, har gennemgået den nuværende liste og foreslået, at visse erhverv fjernes herfra. Den første del af den nye liste vil blive offentliggjort i oktober 2011. Myndigheder har tilkendegivet, at listen over farlige erhverv kommer til at omfatte mindre end 9 % af arbejdsstyrken. |

g) lovgivning om oprettelse af en fælles offentlig indkøbsmyndighed (SPPA) med et mandat, mål, kompetencer og beføjelser og en køreplan for dens indførelse, der er i overensstemmelse med handlingsplanen | Overholdt. Lov nr. 4013/2011 om oprettelse af den centrale offentlige indkøbsmyndighed blev vedtaget af parlamentet den 6. september og offentliggjort i den græske statstidende nr. 201 den 15.9.2011. |

h) supplerende foranstaltninger til udbredelse af generiske lægemidler gennem elektronisk receptudskrivning på basis af det aktive stof og billigere generiske lægemidler, når sådanne findes, indførelse af lavere tilskud til generiske lægemidler, hvis pris ligger væsentligt under referenceprisen (mindre end 60 % af referenceprisen) på basis af andre EU-medlemsstaters erfaringer, fastsættelse af en maksimumspris på generiske lægemidler på 60 % af prisen på mærkelægemidler med et tilsvarende aktivt stof | Endnu ikke sket, selv om prisen på generiske lægemidler nu udgør 63 % af prisen på originallægemidlet, og at prisen på ikke-patentbeskyttede originallægemidler ikke må overstige 75 % af prisen på patentbeskyttede lægemidler ifølge en ny politik. |

i) offentliggørelse af en fortegnelse over statsejede aktiver, inkl. andele i børsnoterede og unoterede virksomheder og kommercielt rentable ejendomme og jordbesiddelser, etablering af et fællessekretariat for fast ejendom med det formål at forbedre forvaltningen af fast ejendom, befri dem for behæftelser og gøre dem klar til privatisering | Delvist overholdt. Der er ved at blive samlet en fortegnelse over statsejede aktiver. Der er blevet lovgivet om etableringen af sekretariatet (lov nr. 3965/2011), men der er ikke modtaget oplysninger om dette nye organs operationelle rolle. Organets nøjagtige rolle mangler stadig at blive finjusteret. |

j) den mellemfristede budgetstrategi til og med 2015 som beskrevet i bilag I til denne afgørelse og de respektive gennemførelsesbestemmelser. Den mellemfristede budgetstrategi skal bygge videre på de permanente budgetkonsolideringsforanstaltninger, der skal sikre, at underskudsmålet for 2011-15 som beskrevet i Rådets afgørelse ikke overskrides, og at gældskvoten bringes til at falde støt | Delvist overholdt. |

k) privatisering af aktiver til en værdi af mindst 390 mio. EUR, vedtagelse af et privatiseringsprogram med det formål at indbringe mindst 15 mia. EUR ved udgangen af 2012, 22 mia. EUR ved udgangen af 2013, 35 mia. EUR ved udgangen af 2014 og mindst 50 mia. EUR ved udgangen af 2015. Indtægterne fra privatisering af aktiver (fast ejendom, koncessioner og finansielle aktiver) skal benyttes til gældsafvikling og vil ikke mindske de finanspolitiske konsolideringsforanstaltninger, der skal gennemføres for at overholde de i artikel 1, stk. 2, fastsatte underskudslofter | Ikke overholdt. Målet for indbragte privatiseringsindtægter frem til udgangen af juli er blevet nået gennem salg af 10 % af aktiekapitalen i teleselskabet OTE. Resultatkriteriet for ultimo september er imidlertid ikke blevet opfyldt, og fremskrivningerne tyder på, at målet for ultimo december 2011 (5 mia. EUR) heller ikke vil blive nået. |

l) oprettelse af en velstyret privatiseringsfond for at fremskynde privatiseringsprocessen og garantere, at den er definitiv og varetages professionelt Fonden opnår juridisk ejendomsret over de aktiver, der skal privatiseres. Fonden kan ikke stille sin aktiver til sikkerhed på en måde, der ville stride mod dens formål, det vil sige privatisering af aktiver | Overholdt. "Hellenic Republic Asset Development Fund" (HRADF) blev oprettet ved lov nr. 3986/2011 og har været operationel i næsten to måneder. |

m) vedtage lovgivning om lukning, sammenlægning eller indskrænkning af urentable enheder | Delvist overholdt. Regeringen har rent faktisk vedtaget lovgivning, der vil føre til lukning, sammenlægning eller indskrænkning af sådanne enheder. De besparelser, der forventes af følge af denne reform, er imidlertid mindre end beregnet i den mellemfristede budgetstrategi. |

n) foranstaltninger til styrkelse af udgiftskontrollen: vedtagelse af en afgørelse, der specificerer kvalifikationerne og ansvarsområderne for de regnskabsførere, der skal udpeges i alle fagministerier og være ansvarlige for en sund økonomisk styring | Overholdt. |

o) nye kriterier og betingelser for socialsikringsfondenes indgåelse af kontrakter med alle udbydere af sundhedstjenester med det formål at sikre de planlagte besparelser og fælles indkøb af sundhedstjenester og medicinske artikler for at begrænse udgifterne med mindst 25 % sammenlignet med 2010 gennem mængderabataftaler | Påbegyndt. |

p) offentliggørelse af bindende receptregler for læger på basis internationale receptregler for at sikre en omkostningseffektiv brug af lægemidler, offentliggørelse og kontinuerlig ajourføring af positivlisten over godtgørelsesberettigede lægemidler | Påbegyndt med en vis forsinkelse. En stor del af receptreglerne er blevet uarbejdet og afventer nu det nationale sundhedsråds endelige accept. De er imidlertid ikke blevet offentliggjort og er ikke bindende. Dette kunne gøre dem mindre virkningsfulde. Efter visse forsinkelser og adskillige konsultationsrunder og ændringer blev kriterierne for positivprislisten og referenceprissystemet til brug for godtgørelser offentliggjort i september 2011. Gennemførelsen af referenceprissystemet og positivlisten vil snart følge efter. |

q) udarbejdelse af en plan for reorganisering og omstrukturering af hospitaler på kort og mellemlang sigt med henblik på at mindske ineffektivitet, udnytte muligheder for stordriftsfordele og forbedre plejekvaliteten. Målet er at reducere hospitalsomkostningerne med mindst 10 % i 2011 og med yderligere 5 % i 2012. | Påbegyndt. Der er blevet indført fælles administration af hospitaler, hvorved antallet af hospitalsbestyrelser er blevet reduceret til 81. Den fælles administration er første led i omstruktureringen og reorganiseringen af hospitaler. Myndighederne skal nu begynde at sammenlægge og specialisere de offentlige hospitaler og hospitalsafdelinger, inkl. skadestuer, og se nærmere på personalemobiliteten for at sikre større besparelser. Dette arbejde er først lige gået i gang og skal være tilendebragt i løbet af næste år, eventuelt med udgangspunkt i en plan udarbejdet af en særlig taskforce. |

Foranstaltninger (jf. artikel 2, stk. 6, i Rådets afgørelse) | Status |

"Grækenland træffer følgende foranstaltninger inden udgangen af september 2011: |

a) vedtagelse af et budget for 2012, der er i overensstemmelse med den mellemfristede budgetstrategi og lever op til målsætningen om at overholde de lofter for underskuddet, der er fastsat i artikel 1, stk. 2 | Overholdt [der foreligger et budgetudkast]. |

b) mindskelse af skattemæssige hindringer for fusioner og overtagelser | Ikke overholdt. I henhold til aftalememorandummet fra oktober 2011 skal der sættes tal på de budgetmæssige følger heraf. |

c) forenkling af toldklareringsproceduren for eksport og import | Påbegyndt. Der er blevet vedtaget en ministeriel afgørelse om forenkling af eksportprocedurerne (national tidende 1868/B/24-08-2011). Desuden har der siden den første uge af oktober 2011 været udsigt til offentliggørelse af en ministeriel afgørelse om gennemførelsen af de forenklede importprocedurer. |

d) yderligere forøgelse af udnyttelsen af struktur- og samhørighedsfonde | Delvist overholdt. Det halvårlige mål bestående i fem større projektansøgninger blev nået. Men der manglede 478 mio EUR i , at det halvårlige mål for udnyttelsen af EU's strukturfonde og samhørighedsfond blev opfyldt. Ikke desto mindre forventes det, at det årlige mål for udnyttelsen af midler fra fondene, nemlig 3,35 mia. EUR, stadig vil kunne nås, bl.a. takket være en stigning i samfinansieringen. Der blev også givet oplysninger om ikke-målrettede de minimis-statsstøtteforanstaltninger. De betalingskrav, der blev stillet til EU's strukturfonde i første halvdel af 2011, lå under målet. |

e) fuld gennemførelse af dagsordenen for bedre regulering med henblik på at mindske den administrative byrde med 20 % (i forhold til 2008) | Overholdt. I den første uge af oktober 2011 blev lovudkastet forelagt parlamentet. Det lovudkast, som Kommissionens tjenestegrene har set nærmere på, omtaler ikke omarbejdning af lovgivning som et redskab til bedre regulering, og det indeholder heller ikke bestemmelser om offentliggørelse af en årsrapport om bedre regulering. Med hensyn til konsekvensanalyser siger lovudkastet intet om, at disse skal evalueres af en uvildig myndighed. Ellers er lovudkastet stort set i overensstemmelse med kravene i aftalememorandummet. |

f) lovgivning om lukning, sammenlægning eller indskrænkning af store urentable enheder | Delvist overholdt. Regeringen har rent faktisk vedtaget lovgivning, der vil føre til lukning, sammenlægning eller indskrænkning af sådanne enheder. De besparelser, der forventes af følge af denne reform, er imidlertid mindre end beregnet i den mellemfristede budgetstrategi. |

g) foranstaltninger til mindskelse af indkøb og tredjepartsomkostninger i statsejede virksomheder, opdatering af priser, udvikling af nye aktivitetsområder og mindskelse af personaleomkostningerne ved at udarbejde og gennemføre en plan for jobnedskæringer. Hvis overskydende personale ikke kan fjernes ved hjælp af reglen om 1 ansættelse for hver 5 fratrædelser (1 for hver 10 i 2011), gribes der til afskedigelser og orlovsordninger (arbejdskraftreserve). Denne regel gælder for alle sektorer uden undtagelse. Den gælder også for personale, der overflyttes fra offentlige virksomheder til andre offentlige enheder, efter at ASEP har kontrolleret deres faglige kvalifikationer i overensstemmelse med de normale evalueringskriterier. Personer i arbejdskraftreserven vil modtage 60 % af deres løn i højest 12 måneder, hvorefter de afskediges | Påbegyndt. Parlamentet har vedtaget loven om opbygning af en arbejdskraftreserve. Hidtil er der ingen offentlige enheder, der har overført ansatte hertil. |

h) de lovgivningsmæssige rammer, der skal muliggøre hurtige overdragelser af jordarealer og fremskynde registreringen af statsejede arealer | Påbegyndt. |

i) en lov, der skal gøre det muligt at fremme investeringer i turistsektoren (turistcentre og sekundære ferieboliger), med henblik på, sammen med loven om jordarealer, at fremskynde privatiseringen af de landarealer, der administreres af det græske boligagentur (ETA). | Overholdt. Loven var en del af den anden pakke af gennemførelsesbestemmelser, der blev vedtaget i august 2011. |

j) afslutning af evalueringen af de eksisterende sociale programmers funktionsmåde, regeringens vurdering af den anden og sidste fase af den uafhængige evaluering af centralforvaltningens funktionsmåde, lovgivning og foranstaltninger til udmøntning af de operationelle henstillinger fra første fase af evalueringen af den centrale forvaltning og fra den samlede evaluering af de eksisterende sociale programmer | Forsinket. Rapporten fra OECD foreligger. Vurderingen af resultaterne er gået i gang med udarbejdelsen af en handlingsplan. |

k) grundlæggende forandringer af de offentlige tillægspensionsfondes/supplerende pensionsfondes funktionsmåde, herunder velfærdsfonde og ordninger med udbetaling af engangsbeløb. Disse forandringer tjener til at stabilisere pensionsudgifterne, sikre ordningernes budgetneutralitet og systemets bæredygtighed på mellemlang og lang sigt. De skal munde ud i følgende: en yderligere begrænsning af antallet af fonde, eliminering af ubalancer i fonde med underskud, stabilisering af de løbende udgifter på et holdbart niveau ved hjælp af justeringer fra og med 1. januar 2012, langsigtet holdbarhed i de sekundære ordninger ved at sikre, at der er nøje overensstemmelse mellem bidrag og ydelser | Påbegyndt med en vis forsinkelse. Regeringen afventer afslutningen af den aktuarmæssige undersøgelse angående tillægspensionsfondene, før den indleder den lovgivningsmæssige proces, der skal munde ud i en reform af de supplerende pensioner i overensstemmelse med aftalememorandummet. Den lovgivningsmæssige proces skal være afsluttet inden årets udgang, og de nye regler skal være på plads den 1. januar 2012. I mellemtiden skæres der ned på hovedpensioner, tillægspensioner og engangspensioner. |

l) identificering af de ordninger, som led i hvilke der ved pensionering udbetales et engangsbeløb, der står i misforhold til de indbetalte bidrag, for derved at kunne justere udbetalingerne inden udgangen af december 2011 |

m) nye foranstaltninger til en omkostningseffektiv udvidelse af elektronisk receptudskrivning, e-diagnosticering og elektroniske lægehenvisninger til at omfatte alle socialsikringsfonde, sundhedscentre og hospitaler Regeringen gennemfører i overensstemmelse med EU's udbudsregler de nødvendige udbudsprocedurer med henblik på indførelse af et komplet og ensartet sundhedsplejeinformationssystem (e-sundhedssystem) | Påbegyndt. Nogle forslag til e-sundhedsprojekter er blevet godkendt under det digitale konvergensprogram, der lanceres i de kommende måneder. Som led i den næste review vil det blive undersøgt, om disse projekter er blevet lanceret. |

n) nye foranstaltninger, der skal sikre, at mindst 30 % af den mængde af lægemidler, der anvendes på offentlige hospitaler, er generiske lægemidler, der koster mindre end tilsvarende mærkelægemidler og ikke-patenterede lægemidler, navnlig ved at gøre det obligatorisk for alle offentlige hospitaler at de indkøber lægemidler på basis af det aktive stof | Påbegyndt. Hospitalernes brug af generiske lægemidler er stigende og tegner sig for 17 % af hospitalernes samlede medicinudgifter. Der er stadig store forskelle mellem hospitalerne (fra under 10 % til over 60 %) Regeringen har lanceret den første elektroniske udbudsrunde for lægemidler på basis af det aktive stof, og det kan føre til store besparelser og øget brug af generiske lægemidler på hospitaler. |

o) beslutninger om oprettelse af institutionen SPPA (den fælles offentlige indkøbsmyndighed) og stillingerne i SPPA samt fordelingen af myndighedens menneskelige ressourcer og tjenester i overensstemmelse med lovbestemmelserne om SPPA og om udpegningen SPPA's medlemmer | Påbegyndt. Den græske regering har meddelt, at udkastene til disse beslutninger kan forventes at foreligge ultimo oktober 2011. |

p) Offentliggørelse af månedlige data vedrørende personalebevægelser (nyansættelser, personaleafgange, overførsler) mellem de forskellige enheder | Delvist overholdt. Der foreligger kvartalsdata om personalebevægelser. |

[1] KOM(2011) 422 endelig.

[2] "The Economic Adjustment Programme for Greece – Fifth Review", European Economy–Occasional Paper . Dette dokument indeholder en mere detaljeret gennemgang af udviklingen med hensyn til de makroøkonomiske, finansielle, pengepolitiske og strukturelle reformer.

[3] "Memorandum of Economic and Financial Policies" og "Memorandum of Understanding of Specific Economic Policy Conditionality" af 3. maj, ajourført den 2. juli 2011.

[4] Endnu ikke offentliggjort i Den Europæiske Unions Tidende .

[5] Beregningerne af underskuddets andel af BNP er vejledende. I Rådets afgørelse bygger underskudskvoterne på de tal for det nominelle BNP, der var tilgængelige i juli 2011, dvs. henholdsvis 7,6, 6,5, 4,8, og 2,6 % af BNP i årene 2011-2014.

[6] I henhold til afgørelsen må den årlige stigning i den offentlige konsoliderede bruttogæld ikke overstige 17 365 mio. EUR i 2011, 15 016 mio. EUR i 2012, 11 599 mio. EUR i 2013 og 7 885 mio. EUR 2014.

[7] De andre resultatkriterier angående privatiseringsindtægter, garantier stillet af centralregeringen, centralregeringens gæld og restancer på udlandsgælden behandles ikke i denne meddelelse. Se førnævnte rapport om overholdelsen af memorandummet.